اشتیاق احمد دربھنگوی

اشتیاق احمد دربھنگوی (معروف بَہ: اشتیاق احمد قاسمی) ایک ہندوستانی نقاد، سوانح نگار، تذکرہ نویس، خاکہ نگار، مقالہ نگار، عالم اور مفتی ہیں۔ نیز 2008ء سے دار العلوم دیوبند میں تدریسی خدمات انجام دے رہے ہیں۔

ابتدائی و تعلیمی زندگی 
اشتیاق احمد دربھنگوی تخمینہ اور بڑوں کے زبانی بیان کے اعتبار سے مارچ 1974ء کو اپنے نانیہال جھمٹا، ضلع سہرسہ، بہار میں شیخ انوار احمد صدیقی کے گھر پیدا ہوئے، جب کہ دستاویز کے مطابق تاریخ پیدائش 7 جنوری 1978ء (بہ مطابق 28 محرم 1398ھ) ہے۔

انھوں نے تعلیم کی ابتدا اپنی والدہ محترمہ کے پاس کی، پھر ماسٹر عالم گیر کے پاس جماعت بندی کے بغیر مکتب میں دینیات، اردو، ہندی اور ابتدائی فارسی (فارسی کی پہلی) کی تعلیم حاصل کی۔ پھر 1983ء تا 1986ء مدرسہ معارف العلوم جھگڑوا میں عمر فاروق شمسی، محمد طیب قاسمی اور شبیر احمد وغیرہ کے پاس فارسی کی اور سال کی قید و بند کے بغیر، آزادانہ طور پر اسکول کی چھٹی جماعت تک کی کتابیں پڑھیں۔

پھر 1986ء میں مدرسہ فلاح المسلمین، بکرم، پٹنہ میں داخل ہوئے اور 1988ء تک وہاں رہ کر محمد سہیل احمد قاسمی، غیاث الدین احمد قاسمی، اظہار عالم قاسمی، حافظ محمود، ابو اللیث اور عبد القدوس وغیرہ کے پاس فارسی اور ہدایۃ النحو کا بعض حصہ پڑھا اور اسی دوران میں ہی بہار بورڈ کی تحتانیہ و فوقانیہ چہارم تک کی کتابیں بھی پڑھیں۔ پھر 1989ء سے 1991ء تک مدرسہ قاسم العلوم، منگراواں، ضلع اعظم گڑھ، اتر پردیش میں عبد القادر بستوی، سہیل احمد قاسمی مبارکپوری، محمد یاسین قاسمی جہانا گنجی، قمر الزماں قاسمی مبارکپوری اور محمد عارف ولید پوری وغیرہ سے اول، دوم اور سوم عربی کی تعلیم حاصل کی اور اسی عرصے میں ہی الٰہ آباد بورڈ سے مولوی کا امتحان پاس کیا۔ پھر 1992ء اور 1995ء کے درمیانی عرصے میں مدرسہ ریاض العلوم، گورینی، ضلع جونپور یو، پی میں عبد الحلیم، محمد ارشاد بھاگلپوری، محمد جمیل، عبد اللّٰہ بستوی، اکرام اللّٰہ، عبد العظیم ندوی، سعادت علی الٰہ آبادی اور محمد حنیف وغیرہ کے پاس، چہارم، پنجم اور ششم (موقوف علیہ) تک کی تعلیم حاصل کی اور خارج اوقات میں قاری محمد شمیم سے قراءت سبعہ کی کتاب شاطبیہ پڑھی اور اس کا اجرا بھی کیا۔

1996ء کو دار العلوم دیوبند میں دورۂ حدیث کی جماعت میں ان کا داخلہ ہوا اور اسی سال سوم پوزیشن کے ساتھ دورۂ حدیث سے فارغ ہوئے، 1997ء میں دار العلوم ہی سے افتا کیا، پھر 1998ء اور 1999ء کے دوران دو سال وہیں رہ کر تدریب فی الافتاء کیا اور اسی دوران خارج اوقات میں شعبۂ کمپیوٹر کے اولین طلبہ کے درمیان، اردو، عربی اور انگریزی کی ٹائپ رائٹنگ بھی سیکھی۔ ان کے اساتذۂ بخاری میں نصیر احمد خان بلند شہری اور عبد الحق اعظمی شامل ہیں، ان کے دیگر اساتذۂ دار العلوم دیوبند میں نعمت اللہ اعظمی، قمر الدین احمد گورکھپوری، سعید احمد پالن پوری، سید ارشد مدنی، عبد الخالق مدراسی، ریاست علی ظفر بجنوری، محمود حسن گنگوہی، حبیب الرحمن قاسمی اعظمی، عثمان منصور پوری، نظام الدین اعظمی، حبیب الرحمن خیر آبادی، ظفیر الدین احمد مفتاحی، محمود حسن بلند شہری، اور محمد طاہر قاسمی غازی آبادی شامل ہیں۔

افتاء ہی کے سال میں رسم المفتی کا نصاب مکمل ہونے کے بعد وہ، محمود حسن گنگوہی سے بیعت ہوگئے، پھر گنگوہی کے انتقال کے بعد نظام الدین اعظمی سے مناسبت پاکر انھیں مناسبت کے بارے میں بتایا تو انھوں نے کہا کہ اپنے حالات لکھ کر بتایا کرو؛ مگر چند دنوں کے بعد ہی اعظمی کا انتقال ہوگیا، پھر اشتیاق احمد نے بیعت و ارشاد کا تعلق مظفر حسین مظاہری اجراڑوی کے خلیفہ سعید احمد پالن پوری سے کر لیا اور پالن پوری کی وفات تک انھیں سے منسلک رہے۔ پھر انھوں نے پالن پوری کے بعد محمود حسن گنگوہی کے خلیفہ محمد طاہر غازی آبادی کی طرف رجوع کیا۔

تدریسی و خدمات 
وہ 1999ء سے 2000ء تک دار العلوم دیوبند ہی میں معین مدرس رہے اور اول و دوم عربی کی قدوری اور کافیہ (بحث فعل و حرف) جیسی کتابیں ان سے متعلق تھیں۔

2000ء سے 2008ء تک انھوں نے دار العلوم حیدر آباد میں تدریسی خدمات انجام دیں، اس عرصے میں اعدادیہ سے ہفتم عربی تک کی کئی کتابیں جیسے: مختصر المعانی، تفسیر جلالین، مشکوٰۃ المصابیح، نیز افتاء کی کتابیں، جیسے: الاشباہ و النظائر، رسم المفتی اور سراجی ان سے متعلق تھیں۔

1430ھ بہ مطابق 2008ء کو دار العلوم دیوبند میں ان کا تقرر عمل میں آیا اور 1440ھ کو درجۂ وسطیٰ ب میں ان کی ترقی ہوئی۔ اس وقت سے تا ہنوز مختلف اوقات میں؛ اول تا ششم عربی کی مذکورۂ ذیل بعض کتابیں ان کے زیر تدریس رہی ہیں اور بعض اب بھی ہیں: مفتاح العربیہ، ہدایۃ النحو، نور الایضاح، مرقاۃ، قدوری، آسان منطق، کافیہ، شرح تہذیب، القراءۃ الواضحۃ (حصہ سوم)، تعلیم المتعلم، نفحۃ العرب، مشکوٰۃ الآثار، الفیۃ الحدیث، ترجمۂ قرآن (سورۃ الفاتحہ سے سورۃ الحجرات تک)، نور الانوار، ہدایہ اولین، قطبی، دروس البلاغہ، اصول الشاشی اور تسہیل الاصول۔

قلمی خدمات

تحقیقی کارنامے 
انھوں نے مولانا آزاد نیشنل اردو یونیورسٹی (حیدرآباد) سے ایم اے، ایم فل اور پی ایچ ڈی کی ڈگریاں حاصل کیں۔ ”چند منتخب علمائے دیوبند کی شاعری کا تجزیاتی مطالعہ“ کے نام سے ان کا مقالۂ ایم فِل قاری محمد طیب، کفیل الرحمن نشاط عثمانی اور ریاست علی ظفر بجنوری کی مطبوعہ شاعری کے تجزیاتی مطالعے پر مشتمل تھا۔ نیز مقالۂ پی ایچ ڈی کا عنوان ”علمائے دیوبند کی اردو سوانح نگاری کا تنقیدی جائزہ (آزادی سے قبل)“ تھا، جس پر مولانا آزاد نیشنل اردو یونیورسٹی سے انھیں پی ایچ ڈی کی ڈگری سے نوازا گیا۔

مضامین 
ان کے تقریباً ڈھائی سو مقالات و مضامین منصف حیدرآباد، اعتماد حیدرآباد، سہارا انڈیا جیسے روزناموں اور حسامی حیدرآباد، ماہنامہ دار العلوم دیوبند، ترجمانِ دیوبند، آئینۂ دار العلوم، فکر و تحریر کلکتہ، سہ ماہی بحث و نظر حیدرآباد، ہماری زبان انجمن ترقی اردو، المفتاح حیدرآباد، ماہنامہ حضرت عائشہ حیدرآباد، ماہنامہ السعید پرنام بٹ (تمل ناڈو)، ماہنامہ النخیل پاکستان، ماہنامہ فقیہ پاکستان جیسے رسالوں میں شائع ہو چکے ہیں۔

ان کے بعض اہم مضامین کے نام درج ذیل ہیں:
 مفتی اعظم مفتی عزیز الرحمن عثمانی - حیات و خدمات
 صحابۂ کرام کے سلسلہ میں علمائے دیوبند کا معتدل موقف
 حضرت مولانا محمد عثمان معروفی اور فن تاریخ گوئی
 کاتبین پیغمبر اعظم صلی اللّٰہ علیہ وسلم: ایک تعارف
 تدوین قرآن مجید - ایک تحقیقی جائزہ
 نیٹ ورک مارکیٹنگ - اقتصادی اور اسلامی نقطۂ نظر
 حضرت مفتی کفیل الرحمن نشاط عثمانی کی غزلیہ شاعری - معاصر ادباء کی نظر میں
 اسلام كا نظام سلام و مصافحہ
 انقلاب ماہیت - اسلامی نقطۂ نظر
 عربی تفسیروں کے اردو ترجمے- تعارف و تجزیہ
 ترانۂ دار العلوم دیوبند کا فنی، فکری اور ادبی مطالعہ
 حیات نانوتوی کی روشن قندیلیں
 علامہ اقبال کے شعری تصورات
 شیخ طریقت حضرت حاجی سید محمد عابد حسین
 تصانیف فخر المحدثین - ایک تعارف
 میراث میں عورتوں اور یتیم پوتوں کا حصہ (موجودہ اشکالات کے تناظر میں)

تصانیف 
ان کی تصانیف میں درج ذیل کتابوں کے علاوہ تقریباً پانچ غیر مطبوعہ کتابیں، سفرنامے اور ترجمۂ قرآن شامل بھی شامل ہیں:
 طرازی شرح اردو سراجی (اس کتاب کا فارسی، پشتو اور بنگلہ میں بھی ترجمہ ہو چکا ہے۔)
 خاصیاتِ فصولِ اکبری (تحقیق و تعلیق)
 مختصر خاصیات ابواب (اردو)
 مولانا بستوی کا ذکر جمیل
 زیب و زینت کے احکام
 کلیات کاشف (ترتیب و تحشیہ)
 مالا بد منہ (اردو ترجمہ)
 النور الفائض علی نظم الفرائض (انور شاہ کشمیری کے منظوم رسالے اور اس پر فخر الدین احمد مرادآبادی کے لکھے ہوئے تتمے کا اردو ترجمہ و تشریح)
 ایمان بچائیے!

حوالہ جات

بیرونی روابط 
 دار العلوم دیوبند کی ویب سائٹ پر اشتیاق احمد قاسمی کے مضامین
1974ء کی پیدائشیں
1978ء کی پیدائشیں
بقید حیات شخصیات
دار العلوم دیوبند کا تدریسی عملہ
دار العلوم دیوبند کے فضلا
بہار کی ادبی شخصیات
بہار (بھارت) کی شخصیات
ضلع دربھنگہ کی شخصیات